**ΔΙΚΤΥΟ ΓΙΑ ΤΑ ΔΙΚΑΙΩΜΑΤΑ ΤΩΝ ΓΥΝΑΙΚΩΝ**

**POLIS ART CAFÉ, 07.11.2017**

**Υποστήριξη της υποψηφιότητας Γιώργου Καμίνη**

Αγαπητές φίλες,

Εκ μέρους του Δικτύου για τα Δικαιώματα των Γυναικών, σας καλωσορίζω στη σημερινή μας συνάντηση και σας ευχαριστώ πάρα πολύ που ανταποκριθήκατε στην πρόσκλησή μας. Για μένα αποτελεί ιδιαίτερη χαρά και τιμή να προσφωνήσω τον Δήμαρχο της Αθήνας, τον διδάκτορα του Πανεπιστημίου της Σορβόνης, τον καθηγητή της Νομικής του Πανεπιστημίου Αθηνών, τον πρώην επιτυχημένο Συνήγορο του Πολίτη και τώρα υποψήφιο για την αρχηγία του νέου κόμματος, της μεγάλης Δημοκρατικής Παράταξης του μεσαίου πολιτικού χώρου.

Σας ευχαριστώ θερμά κ. Δήμαρχε που αποδεχτήκατε την πρόσκλησή μας και σας καλωσορίζουμε με χαρά και ευχές να κερδίσετε ακόμη μια δύσκολη πολιτική μάχη την Κυριακή. Όπως, πολύ εύστοχα έγραψε ο Γιάννης Μπουτάρης «η υποψηφιότητά σας αποτελεί τον σημαντικότερο λόγο για να σηκωθούμε από τον καναπέ μας και να πάμε να ψηφίσουμε την Κυριακή».

Είναι γεγονός, ότι η υποψηφιότητά σας, ευθύς εξαρχής, προσέδωσε κύρος στο εγχείρημα της ανανέωσης και της ενοποίησης του κατακερματισμένου πολιτικού χώρου, ανάμεσα στη ΝΔ και το ΣΥΡΙΖΑ, τον οποίο κάλυπτε το άλλοτε κραταιό ΠΑΣΟΚ. Σήμερα, πείτε τον κεντροαριστερά, προοδευτικό κέντρο, σοσιαλδημοκρατία ή δημοκρατική παράταξη. Θα βρούμε το κατάλληλο όνομα.

Έχει σημασία, ότι μιλάμε για τη μεσαία οδό, το μέσον μεταξύ των δύο άκρων, **την ισορροπία και το μέτρο,** που εξυμνεί ο Αριστοτέλης στα Ηθικά Νικομάχεια. Να ωθήσουμε δηλαδή στα δύο άκρα όπου ανήκουν, ΝΔ και ΣΥΡΙΖΑ και να ξανακερδίσουμε το 50% του Ελληνικού λαού που είχαμε κάποτε και χάσαμε. Υπό τη δική σας αρχηγία αυτό είναι εφικτό!

 Την Κυριακή έχουμε την ιστορική ευκαιρία να συμβάλουμε με την επιλογή μας στην ανανέωση και την ανασυγκρότηση αυτού του χώρου της λογικής, της δημοκρατίας και της δημιουργίας, που έχει προσφέρει τα μέγιστα στη σύγχρονη ιστορία, την ανάπτυξη και τον εκσυγχρονισμό της χώρας μας.

Σε αυτή τη προσπάθεια η συμβολή των γυναικών είναι πολύτιμη. Η ιστορία έχει καταδείξει ότι καμιά από τις σύγχρονες προκλήσεις δεν μπορεί να αντιμετωπιστεί και κανενός τύπου ανάπτυξη δεν μπορεί να είναι βιώσιμη, χωρίς την ισότιμη, ισοδύναμη και αξιοκρατική συμμετοχή του μισού πληθυσμού στη λήψη των οικονομικών και πολιτικών αποφάσεων, χωρίς τη συμβολή των ιδεών, της ευαισθησίας, της φαντασίας και των ικανοτήτων των γυναικών.

Σήμερα οι φοιτήτριες αποτελούν το 60% του φοιτητικού κόσμου των πανεπιστημίων και οι γυναίκες διαπρέπουν σε όλα τα συστήματα που λειτουργούν αξιοκρατικά. Γνωρίζουμε, κύριε Δήμαρχε, πόσο ενθαρρύνατε τη συμμετοχή των γυναικών στο ψηφοδέλτιό σας και πόσο αξιοποιήσατε τις γυναίκες που εκλέχτηκαν στο Δημοτικό Συμβούλιο. Σας αναγνωρίζουμε ότι μοιράσατε δίκαια και ισόρροπα μεταξύ ανδρών και γυναικών τις θέσεις των αντιδημάρχων και όλων των δημοτικών αξιωμάτων. Τα στατιστικά του Δήμου, που έβγαλε η Λίλιαν Γαζή, δείχνουν ότι πράγματι πιστεύετε και **εφαρμόζετε στη πράξη, όχι στα λόγια, τη δικαιοσύνη των φύλων.**

Είναι γεγονός ότι η θέση των γυναικών έχει βελτιωθεί σημαντικά κατά τα τελευταία 40 χρόνια, χάρη στους αγώνες του φεμινιστικού κινήματος και τη βοήθεια της ευρωπαϊκής πολιτικής. Η συμβολή του ΠΑΣΟΚ στην ενίσχυση των δικαιωμάτων των γυναικών δεν αμφισβητείται από κανένα. Στη δεκαετία του 1980 κατοχυρώθηκε νομοθετικά η ισότητα και ψηφίστηκε το πιο προωθημένο οικογενειακό δίκαιο της Ευρώπης.

 Ωστόσο, η νομοθεσία δεν είναι ικανή συνθήκη για να αλλάξει την καθημερινή ζωή. Το χάσμα ανάμεσα στους νόμους και στην πράξη παραμένει και ενισχύεται μέσα στις συνθήκες της κρίσης που μαστίζει την Ελλάδα. Η γυναικεία απασχόληση έχει μειωθεί πάνω από 25% τα τελευταία χρόνια, το κοινωνικό κράτος συρρικνώνεται, φορτώνοντας νέα βάρη στις γυναίκες και η συμφιλίωση της επαγγελματικής με την προσωπική & οικογενειακή ζωή παραμένει μακρινός στόχος. Ταυτόχρονα, θεμελιώδεις κατακτήσεις των γυναικών για να ορίζουν το σώμα τους γίνονται αντικείμενο αναθεωρήσεων & επανεξέτασης.

Η σημερινή Ελλάδα, με βάση τους δείκτες ισότητας, κατατάσσεται από το Ευρωπαϊκό Ινστιτούτο Ισότητας στην τελευταία θέση, μεταξύ των 28 χωρών της ΕΕ, ενώ στην παγκόσμια κατάταξη, σύμφωνα με το Παγκόσμιο Οικονομικό Φόρουμ, καταλαμβάνει την **92η θέση**, πολύ χειρότερα από πολλές γειτονικές μας χώρες της Βαλκανικής: Αλβανία 62η, FYROM 73η, Βουλγαρία 41η, Σερβία 48η, Σλοβενία 8η. Σε χειρότερη θέση βρίσκεται μόνο η Τουρκία, στην 130η.  **Η Ελλάδα, το 2013 καταλάμβανε την 81η θέση, το 2010 την 58η. Κάθε χρόνο και χειρότερα!.**

Ο γυναικείος πληθυσμός της χώρας φτωχοποιείται και ταυτόχρονα συνεχίζει να υπο-αντιπροσωπεύεται στα κέντρα λήψης των αποφάσεων, ενώ ο σεξισμός της ελληνικής κοινωνίας και η έμφυλη βία, μέσα και έξω από την οικογένεια, είναι στην ημερήσια διάταξη. Μεταξύ των φτωχών, οι γυναίκες πρόσφυγες με τα παιδιά τους, ασφαλώς, αποτελούν την πιο ευαίσθητη ομάδα και τα συχνότερα θύματα εκμετάλλευσης & σωματεμπορίας. Γνωρίζουμε, πόση ευαισθησία και ανθρωπιά έχετε δείξει ως δήμαρχος και πόσο εντυπωσιακά σπουδαίο κοινωνικό έργο έχετε παραγάγει (σχετικό φυλλάδιο).

Με την ευκαιρία της συνάντησής μας θα θέλαμε να γνωρίζετε ποιες είναι οι προτεραιότητες των γυναικών, με την προσδοκία ότι εσείς, ως ο νέος αρχηγός του μεγάλου προοδευτικού χώρου, θα προωθήσετε.

* **Κύρωση της Σύμβασης της Κωνσταντινούπολης του 2011,** που είναι η πιο ολοκληρωμένη διεθνής συνθήκη για την καταπολέμηση της βίας κατά των γυναικών, επικυρωμένη από πολλές χώρες, αλλά όχι από την Ελλάδα, παρά τις προεκλογικές δεσμεύσεις του ΣΥΡΙΖΑ.
* **Αναθεώρηση του νόμου για την ενδοοικογενειακή βία** του 2006, προκειμένου να υποστηρίζει πραγματικά τις γυναίκες θύματα
* **Συμφιλίωση της επαγγελματικής με την οικογενειακή ζωή,** εφαρμόζοντας τις σχετικές ευρωπαϊκές πολιτικές, που αποσκοπούν στη δίκαιη κατανομή ευθυνών και υποχρεώσεων της δημόσιας και ιδιωτικής σφαίρας.
* **Υποστήριξη της γυναικείας επιχειρηματικότητας** και τη διασφάλιση του δικαιώματος της εργασίας των γυναικών, στη βάση της ισότητας ευκαιριών.
* Επαναφορά & επαναξιολόγηση των συντάξεων χηρείας.
* Ενίσχυση της ασφάλειας και της κοινωνικής ένταξης των προσφύγων γυναικών
* Διασφάλιση ισόρροπης συμμετοχής των φύλων (50/50), στη διαχείριση της κρίσης, στο σχεδιασμό του μέλλοντος και σε όλους τους δημοκρατικούς θεσμούς, πολιτικά και οικονομικά κέντρα αποφάσεων.
* Συστηματική και σχεδιασμένη παρέμβαση στην κουλτούρα και τις πολιτισμικές αγκυλώσεις, μέσω του εκπαιδευτικού συστήματος, της ανθρωπιστικής παιδείας, της νέας ψηφιακής τεχνολογίας και των μέσων ενημέρωσης.

Κύριε Δήμαρχε, και πάλι σας ευχόμαστε καλή δύναμη και μεγάλη νίκη. Οι γυναίκες είναι μαζί σας, γατί εκτιμούμε το ήθος σας, τη βαθιά παιδεία, την αξιοπιστία, τη συνέπεια, τη πίστη σας στην αξιοκρατία και την ισότητα ευκαιριών, την αίσθηση ευθύνης και καθήκοντος που σας διέκρινε σε όλα τα δημόσια αξιώματα που υπηρετήσατε!!! Αξίζετε μια μεγάλη νίκη, που θα ξαναδώσει ελπίδα και όραμα για μια καλύτερη ζωή, σε μια Ελλάδα που αξίζει να ζούμε.

Άννα Καραμάνου

Πρ. Ευρωβουλευτής